La exact doi ani de înfiinţarea USR, Nicuşor Dan a anunţat că demisionează de la conducerea Uniunii şi din partidul pe care l-a fondat. Spune că a luat această hotărâre după ce colegii săi au vrut neapărat să se poziționeze în privința definirii familiei în Constituția României. Nicușor Dan precizează că e dispus să se întoarcă, dacă cei din partid vor reveni asupra deciziei.

ACTUALIZARE 14:00. Președintele USR, deputatul Nicușor Dan, a anunțat, joi, într-o conferință de presă, că pleacă din Uniunea Salvați România și a explicat că a luat decizia ca urmare a unui conflict care a apărut între opiniile lui și cele ale unei majorități din partid pe tema poziționării în privința familiei tradiționale.

„Nu e nimic dramatic. (USR - n.r.) e o construcție cu mulți oameni”, a comentat liderul USR. „În construcţia aceasta e o majoritate care vrea să meargă într-o direcţie. Eu nu cred că e bună, dar e dreptul lor să o facă. Sunt convins că se vor ţine de cuvânt şi ce am promios în campanie va fi realizat”, a spus Nicușor Dan.

„USR a fost votat şi de oameni care sprijină referendumul (privind familia tradițională - n.r.), şi de oameni care nu-l sprijină. Convingerea mea fermă este că USR trebuie să se adreseze şi unora, şi altora”, și-a argumentat Nicuşor Dan decizia de a demisiona.

„În zecile de întâlniri avute cu oameni pe care am încercat să-i conving să ni se alăture, le-am promis că în partid este loc pentru toată lumea, şi pentru progresişti, şi pentru conservatori, şi că nu va exista o decizie în contradicţie cu sentimentele lor identitare (...) Decizia Biroului Naţional vine să spună că unii dintre colegi sunt colegi de mâna a doua. Am făcut o promisiune pe care nu am putut să o ţin”, a arătat Nicuşor Dan.

În legătură cu referendumul referitor la familia tradițională și la dorința unei majorități din USR de a se poziționa față de acesta, Nicușor Dan a explicat că în opinia sa, există riscul ca dezbaterea pe viitor să devieze. „Lucrul cel mai rău care se poate întâmplă e ca dezbaterea să nu fie pe cine fură, cine nu fură, ci pe cine apără tradițiile şi o să ajungem ca peste 20 de ani oamenii o să fure în continuare spunând că apără tradițiile”, a declarat Nicușor Dan.

În privința viitorului său politic, Nicușor Dan lasă ușile deschise inclusiv pentru USR. „Eu rămân disponibil pentru politica românească, pentru USR, dacă USR, printr-un for mai înalt, își reconsideră decizia pe care a luat-o”, a spus deputatul. El a ținut să precizeze că demisia sa nu a fost „o țâfnă de moment”, ci „o decizie asumată”.

„Dacă partidul îşi schimbă politica pe această chestiune sunt gata să mă întorc”, le-a spus Nicușor Dan jurnaliștilor. Este gata să facă, în acest sens, o cerere de reînscriere. Alternativa ar fi să aștepte un partid în care „să se regăsească”.

Citiți și:

CTP: Cioloș ar putea fi un purtător de imagine mai bun pentru USR decât Nicușor Dan

Cine preia conducerea USR după demisia lui Nicuşor Dan

Preşedintele USR, Nicuşor Dan, a anunţat că va susţine, joi, de la ora 14, o conferinţă de presă în care va explica motivele demisiei din partid, după ce aseară a anunţat, în şedinţa Biroului Naţional al partidului, că renunţă la funcţia de preşedinte.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

„Azi de la ora 14 la sediul grupului parlamentar al USR din Camera Deputatilor voi susţine o conferinţă de presă în care voi detalia şi voi explica demisia mea din USR”, a anunţat Nicuşor Dan, pe Facebook.

Preşedintele USR Nicuşor Dan a anunţat, miercuri seară, după şedinţa Biroului Naţional, că demisionează din funcţie, după ce conducerea USR a decis prin vot să se poziţioneze împotriva revizuirii Constituţiei pentru redefiniriea familiei. După vot, Nicuşor Dan a părăsit şedinţa, spunând că demisionează, au declarat pentru News.ro surse din partid.

„S-a votat pentru poziţionarea USR împotriva revizuiriii Constituţiei în privinţa familiei. În momentul acela, Nicuşor Dan s-a ridicat şi a spus că demisionează”, a declarat un membru al Biroului Naţional al USR, care a precizat că un anunţ oficial este aşteptat joi.

Aceeaşi sursă a mai relatat că toţi membrii Biroului Naţional al USR au fost foarte surprinşi şi că unii dintre ei l-au rugat insistent să nu plece.

În ceea ce priveşte votul, 11 din cele 21 de voturi exprimate fiind pentru o poziţie fermă împotriva redefinirii familiei, conform aceleiaşi surse, nu a fost un vot predictibil, înregistrându-se şi 8 voturi împotrivă şi două abţineri.

„S-a votat poziţionarea partidului în sensul de a fi împotriva modificării Constituţiei. Restul rămâne de văzut. A fost un vot strâns, foarte strâns. Urmează să vedem ce se întâmplă. Apararent, decizia finală o s-o ia Comitetul Politic”, a declarat pentru News.ro un vicepreşedinte USR.

Nicuşor Dan a fost criticat recent de Cristian Ghinea pentru lipsa unei poziţii clare a USR pe tema modificării Constituţiei în sensul redefinirii familiei.